Broj: 711-I-1859-M-139/19-02-12

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), ), **na zahtjev dužnosnika Hrvoja Parlova, člana uprave trgovačkog društva HP- Hrvatska pošta d.d.,** za davanjem mišljenja Povjerenstva, na 65. sjednici, održanoj 11. listopada 2019.g., daje sljedeće

**MIŠLJENJE**

**Dužnosnik Hrvoje Parlov, član uprave trgovačkog društva koje je u većinskom državnom vlasništvu, temeljem članka 14. stavka 1. ZSSI-a ne može biti član nadzornog odbora drugog trgovačkog društva, neovisno o tome tko je osnivač tog trgovačkog društva.**

Obrazloženje

Zahtjev za davanjem mišljenja Povjerenstva podnio je dužnosnik Hrvoje Parlov, član uprave trgovačkog društva HP- Hrvatska pošta d.d.,. U knjigama ulazne pošte zahtjev je zaprimljen pod poslovnim brojem 711-U-3438-M-139/19-01-5 7. listopada 2019.g., povodom kojeg se vodi predmet broj M-139/19.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Stoga je i Hrvoje Parlov povodom obnašanja dužnosti člana uprave trgovačkog društva HP- Hrvatska pošta d.d. obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u zahtjevu za davanjem mišljenja postavlja upit može li on, kao član uprave trgovačkog društva koje je u većinskom državnom vlasništvu, odnosno kao dužnosnik u smislu ZSSI-a, biti član nadzornog odbora trgovačkog društva koje će osnovati i biti jedini vlasnik javna ustanova (ustanova kojoj je osnivač Vlada Republike Hrvatske).

 Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

 Slijedom navedenog, temeljem članka 14. stavka 1. ZSSI-a dužnosnik Hrvoje Parlov, član uprave trgovačkog društva koje je u većinskom državnom vlasništvu, ne može biti član nadzornog odbora drugog trgovačkog društva, neovisno o tome tko je osnivač tog trgovačkog društva, te je stoga povjerenstvo donijelo Mišljenje kao u izreci.

 PREDSJEDNICA POVJERENSTVA Nataša Novaković, dipl.iur.

Dostaviti:

1.Dužnosnik Hrvoje Parlov, elektronička dostava

2.Objava na internetskoj stranici Povjerenstva

3.Pismohrana